Številka: 0130-1/2020/11

Datum: 12. 6. 2020

**ZADEVA: POROČILO O DELU URADNIŠKEGA SVETA ZA LETO 2019**

**I. Tematski del**

V skladu z določbami Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF; v nadaljevanju: ZJU) je glavna naloga Uradniškega sveta skrb za izvajanje izbire uradnikov na položaju v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi (v nadaljnjem besedilu: Standardi strokovne usposobljenosti) in Poslovnikom o delu posebnih natečajnih komisij.

Člani Uradniškega sveta so tudi v letu 2019 sproti dopolnjevali seznam strokovnjakov ter seznam uradnikov in predstavnikov sindikata za člane posebnih natečajnih komisij. Stalna točka dnevnega reda je bila tudi izmenjava izkušenj članov Uradniškega sveta z vodenjem posebnih natečajnih komisij, npr. v zvezi s presojo vodstvenih izkušenj kandidatov, kjer so člani Uradniškega sveta zaznali, da se na prosta položajna delovna mesta prijavlja vse več kandidatov brez ustreznih vodstvenih izkušenj oz. kandidatov, katerih vizije so presplošne in površne. Člani Uradniškega sveta so zaznali tudi vse več primerov, ko je posebna natečajna komisija funkcionarju predlagala primerne kandidate, a le-ta ni izbral nobenega izmed predlaganih kandidatov in ponovil postopek posebnega javnega natečaja.

V letu 2019 so člani Uradniškega sveta nadaljevali s procesom prenove Standardov strokovne usposobljenosti s poudarkom na določitvi vsebine testiranja vodstvenega potenciala kandidatov in umestitvi testiranja vodstvenega potenciala v sam postopek. Odločitev o uvedbi psihološkega testiranja vodstvenih sposobnosti je bila sprejeta z namenom, da se v izbirnem postopku da priložnost tudi kandidatom, ki imajo vodstveni potencial, nimajo pa vodstvenih izkušenj v skladu s sedaj veljavnimi Standardi strokovne usposobljenosti. Delovna skupina za prenovo Standardov strokovne usposobljenosti, v katero so bili imenovani dr. Janez Stare, mag. Saša Fajmut, Radivoj Uroševič, Rastko Rafael Kozlevčar in dr. Albin Igličar je pripravila izhodišča za določitev kriterijev za psihološko testiranje, postopek umestitve testiranja v postopek posebnega javnega natečaja pa v letu 2019 še ni bil zaključen.

V letu 2019 se je zaključil projekt Vzpostavitve kompetenčnega modela v državni upravi, v okviru katerega so bile med drugim prepoznane tudi vodstvene kompetence za položajna delovna mesta. Ker so za uspešno opravljanje položaja poleg formalne izobrazbe in strokovne usposobljenosti pomembne tudi veščine, spretnosti, motivi, vrednote, ipd., je Uradniški svet pristopil k umestitvi presoje vodstvenih kompetenc v selekcijski postopek z dopolnitvijo Standardov strokovne usposobljenosti.

V skladu z določbo drugega odstavka 9. člena Zakona o integriteti in preprečevanju korupcije (Uradni list RS, št. [69/11](http://www.uradni-list.si/1/objava.jsp?sop=2011-01-3056) – uradno prečiščeno besedilo) je članica Uradniškega sveta, mag. Helena Kamnar sodelovala v postopku izbire primernih kandidatov za namestnika predsednika Komisije za preprečevanje korupcije, predsednik Uradniškega sveta, dr. Janez Stare pa kot član izbirne komisije za izvedbo postopka izbire predsednika Komisije za preprečevanje korupcije.

Uradniški svet je razpravljal tudi o spremembi višine sejnine za predsednika in člane posebnih natečajnih komisij, saj so zaradi nizkih sejnin zunanji strokovnjaki že zavračali sodelovanje v posebnih natečajnih komisij, z določbami Uredbe o postopku za zasedbo delovnega mesta v organih državne uprave in v pravosodnih organih pa je bilo treba uskladiti štetje roka za prijavo v posebnih javnih natečajih. Posledično je Uradniški svet sprejel spremembo Poslovnika o delu posebnih natečajnih komisij v delu, ki se nanaša na sejnine in štetje rokov.

**II. Vloga strokovne službe Ministrstva za javno upravo pri delu Uradniškega sveta in posebnih natečajnih komisij**

Strokovna služba Ministrstva za javno upravo (v nadaljnjem besedilu: strokovna služba) v skladu z določilom petega odstavka 178. člena ZJU opravlja strokovno-tehnična in administrativna opravila za Uradniški svet. Tako skrbi za pripravo predlogov dnevnega reda, gradiv za obravnavo, vabil, zapisnikov, zahtevkov za izplačilo sejnin, realizacijo sklepov in vodi statistiko. Ob navedenem strokovna služba skrbi tudi za strokovno-tehnično in administrativno podporo posebnim natečajnim komisijam, in sicer z zbiranjem prijav kandidatov, datumskim usklajevanjem sej posebnih natečajnih komisij in vabljenjem kandidatov, s pripravo osnutkov sklepov o strokovni (ne)primernosti prijavljenih kandidatov ter s posredovanjem seznamov primernih kandidatov z vsemi potrebnimi prilogami.

Strokovna služba je pripravila tudi vsa potrebna gradiva za obravnavo ter sprejem sprememb Poslovnika o delu posebnih natečajnih komisij. V štirih upravnih sporih je pripravila odgovore na tožbe ter pripravljalne vloge. V zvezi s postopki izbire generalnega direktorja Agencije Republike Slovenije za okolje in generalnega direktorja Agencije za komunikacijska omrežja in storitve Republike Slovenije pa je pripravila tudi pojasnila za potrebe postopkov Komisije za preprečevanje korupcije.

Za potrebe obveščanja javnosti o delu Uradniškega sveta in njegovih posebnih natečajnih komisij je strokovna služba v sodelovanju s Službo za odnose z javnostmi v Ministrstvu za javno upravo pripravljala odgovore na novinarska vprašanja o poteku posebnih natečajnih postopkov, urejala pa je tudi spletno stran Uradniškega sveta, ki je bila v okviru projekta Prenove in optimizacije spletnih mest tudi prenovljena.

**III. Statistični podatki**

V letu 2019 se je Uradniški svet sestal na 10 rednih sejah in 1 dopisni seji. Podanih je bilo 65 predlogov za začetek postopka posebnih javnih natečajev in imenovanih 59 posebnih natečajnih komisij, od tega je bilo 11 ponovitev postopkov posebnih javnih natečajev. Izvedenih je bilo 74 sej posebnih natečajnih komisij.

Iz statističnega prikaza, ki je priloga tega poročila o delu, izhaja, da se je na posebne javne natečaje, objavljene v letu 2019, prijavilo 183 kandidatov, od tega 37% žensk in 63% moških. V izbirni postopek je bilo uvrščenih 153 kandidatov,[[1]](#footnote-1) in sicer 39% žensk in 61% moških. Od kandidatov, ki so bili uvrščeni v izbirni postopek, jih je bilo 66 % ocenjenih kot primernih za položajna delovna mesta, za katero so kandidirali. Med kandidati, ki so bili ocenjeni kot primerni, je bilo 42% žensk in 58% moških.

Rastko Rafael KOZLEVČAR

PREDSEDNIK URADNIŠKEGA SVETA

**PRILOGA:**

- Statistični prikaz prijavljenih kandidatov na posebne javne natečaje v letu 2019

**PRILOGA – STATISTIČNI PRIKAZ PRIJAVLJENIH KANDIDATOV NA JAVNE NATEČAJE V PRISTOJNOSTI URADNIŠKEGA SVETA V LETU 2019**

Na posebne javne natečaje, objavljene v letu 2019 se je skupno prijavilo 183 kandidatov, od tega 68 žensk in 115 moških.

Od 183 prijavljenih kandidatov je bilo 153 kandidatov uvrščenih v izbirni postopek, pri čemer je bil 101 kandidat primeren, 52 pa ne.

Izmed 59 žensk, ki so bile uvrščene v izbirni postopek, je bilo primernih 42 oziroma 71%. Izmed 94 moških, uvrščenih v izbirni postopek je bilo primernih 59 oziroma 63%.

Med prijavljenimi kandidati prevladujejo kandidati stari med 35 do 44 let (32% vseh kandidatov), sledijo pa kandidati stari nad 55 let (25% vseh kandidatov).

Med **primernimi kandidati** prevladujejo kandidati stari med 35 in 44 let (36% vseh primernih kandidatov), sledijo pa kandidati stari med 50 do 54 let (25% vseh primernih kandidatov).

Med **neprimernimi kandidati** prevladujejo kandidati stari med 35 in 44 let (29% vseh neprimernih kandidatov), sledijo pa kandidati stari nad 55 let (27% vseh neprimernih kandidatov).

Med vsemi **prijavljenimi kandidati** je bilo 46% kandidatov zaposlenih v organu, ki je razpisal javni natečaj, 15% takih kandidatov, ki so bili v času prijave zaposleni drugje v državni upravi in 39% kandidatov zaposlenih izven državne uprave.

Med vsemi **primernimi kandidati** pa je bilo 64% takih kandidatov, ki so bili v času prijave zaposleni v organu, ki razpisuje postopek, 18% je bilo zaposlenih drugje v državni upravi, medtem ko je bilo 18% primernih kandidatov v času kandidature zaposlenih izven državne uprave.

1. Torej kandidati, ki so se prijavili v roku in so izpolnjevali natečajne pogoje za položajno delovno mesto. [↑](#footnote-ref-1)